Kunfehértó Község Polgármesterének

ELŐTERJESZTÉSE

Kunfehértó Község Önkormányzata Képviselő-testülete

2017. április 26. napján tartandó ülésére

**Tárgy**: Beszámoló a tanyagondnoki szolgálat 2016. évi tevékenységéről

***Tisztelt Képviselő-testület!***

Kunfehértó Község Önkormányzata a szociális igazgatásról és a szociális ellátásokról szóló 1993. évi III. törvény 60.§.-a, valamint a 2/2015. (II.26.) helyi rendelet 12.§ -a alapján egy tanyagondnoki szolgálat működtetésével gondoskodik a tanyagondnoki szolgáltatásról.

A szociális igazgatásról és a szociális ellátásokról szóló 1993. évi III. törvény 92/B.§. d) pontja alapján a fenntartó ellenőrzi és évente egy alkalommal értékeli a szakmai munka eredményességét.

Kérem a Tisztelt Képviselő-testületet, hogy a mellékelt beszámolót vitassa meg és a melléklet szerinti tartalommal fogadja el.

Mindezek alapján a Képviselő-testület elé terjesztem az alábbi határozati javaslatot

**Határozati javaslat:**

Kunfehértó Község Önkormányzatának Képviselő-testülete a szociális igazgatásról és a szociális ellátásokról szóló 1993. évi III. tv. 92/B. §.(1) bek. d./pontja alapján Kunfehértó Község Önkormányzatának fenntartásában működő Tanyagondnoki Szolgálat tevékenységéről szóló – mellékelt - beszámolót elfogadja.

Határozatról értesülnek:

l./ Huszár Zoltán polgármester

2./ Tanyagondnoki Szolgálat

3./ Irattár

Kunfehértó, 2017. április 19

Huszár Zoltán

polgármester

**BESZÁMOLÓ**

**Kunfehértó Község Önkormányzat fenntartásában működő Tanyagondnoki szolgálat 2016.-évi tevékenységéről.**

A szociális igazgatásról szóló és az ellátásról szóló. 1993. évi III. törvény. 60.§-a tanyagondnoki szolgáltatást a szociálisalap ellátások között szabályozza. Ezek szerint a tanyagondnoki szolgálat célja az aprófalvak és a külterületi vagy egyéb belterületi, valamint a tanyasi lakott helyek intézményhiányából eredő hátrányait enyhítse, az alapvető szükségletek kielégítését segítő szolgáltatásokhoz valamint alapszolgáltatásokhoz való hozzájutását biztosítsa. A tanyagondnoki szolgálat legalább hetven és legfeljebb négyszáz lakos számú külön jogszabályban meghatározott külterületi vagy egyéb belterületi lakott helyen működtethető. A szolgáltatás kiterjed az alapszolgáltatás megszervezésével a szociálisan rászorulókra, valamint egészségi állapotuktól, mentális állapotuktól vagy más okból származó problémák miatt rászoruló személyekre, a tanyagondnok által ellátandó egyéb szolgáltatásokra.

**Tisztelt Képviselőtestület!**

Kunfehértó községben a tanyagondnoki szolgálat 2003-óta működik. Eleinte az Önkormányzat által fenntartott szociális alapellátást nyújtó, Gondozási Központ intézménye keretein belül működött. 2008-tól az Önkormányzat hatáskörébe került át a tanyagondnoki szolgálat, mivel a szociális alapellátás biztosítása Társulás útján valósul meg.

A tanyagondnoki szolgálatot 2015 októberétől látom el. 2016. november 10-én elvégeztem a tanyagondnoki alapképzést, kiváló minősítéssel. Azóta ezt a feladatot, mint képzett tanyagondnok látom el közalkalmazotti jogviszonyban, önállóan, saját időbeosztással, polgármester úrral való rendszeres kapcsolattartással, a munkaköri leírásban foglaltak szerint. A tanyagondnoki szolgáltatásokat a szakmai programban leírtak szerint lehet igénybe venni./személyesen, Gondozási Központon keresztül, vagy telefonon/ A szolgálat tevékenysége Kunfehértó község közigazgatási határán belül élő teljes külterületi lakosságra kiterjed. A tanyagondnoki szolgáltatás teljes mértékben térítésmentes. A munkát segítő gépjármű egy Skoda Yeti, ötszemélyes, összkerékmeghajtású személyautó. A helyettesítésemről az Önkormányzat gondoskodik, helyettesítői képzéssel rendelkező tanyagondnokkal.

Kunfehértó község közigazgatási területének több mint 98%-a külterület. Az utóbbi években az itt lakók száma jelentősen csökkent.

Jelenleg külterületen élő lakosok száma: 153-fő

.A község kiterjedt bel-és külterületén a tanyagondnoki szolgálat biztosítja az ott élők számára:

* a szociális alapellátást,
* az iskolai ebédszállítást,
* külterületen élőkhöz az ebéd kijuttatását,

Külterületi ebédszállítást igénybevevők száma változó: jelenleg 13 fő

Az iskolai szünetekben gyermek ebéd: 5 fő

* a családsegítést,
* gyermekjóléti feladatok zavartalan ellátását,
* a bel- és külterületre történő eljutását,
* napi kapcsolattartást az Önkormányzat és a lakosság között,
* az iskolabusz által nem járt területről diákok tanintézménybe való szállítását,/jelenleg az óvodába való óvodás szállítása: 1-fő/
* óvoda, iskola személyes segítését,
* a szociális jellegű információ közvetítését az Önkormányzat és a lakosság között.

Napi kapcsolatban vagyok a Család-Gyermekjóléti Szolgálattal és segítem a munkájukat. Itt kapcsolattartó feladatom van, évi egy alkalommal beszámolón kell részt vennem, majd kéthavonta egyszer a esetmegbeszéléseken.

A szociális étkezést a községen belül vállalkozó biztosítja és szállítja házhoz, így ez a feladatkör nem terheli a szolgálatot, csökkent az ételszállítási feladat. Több idő jut a személyi segítségnyújtásra, és több feladatot tud ellátni a tanyagondnoki szolgálat. Előtérbe helyeződött a betegek szállítása a faluban lévő házi orvoshoz, vagy a kiskunhalasi Semmelweis Kórház által biztosított szakrendelésekre. A polgármester úr engedélyével már a Kecskeméti Megyei Kórházba, Szegedi Klinikákra való betegszállítás is megoldódott.

Napi feladataim közé tartoznak a következők:

* óvodás beszállítása,
* tízórai szállítás az iskolába,
* nagyobb, kisebb bevásárlások,
* gyógyszerek kiváltása,
* csekk befizetések,
* ügyintézések,
* betegszállítások,/Kunfehértó, Kiskunhalas/
* ebéd szállítása az iskolába,
* külterületi ebéd szállítása,
* betegek haza szállítása,
* óvodás gyermek haza szállítása,
* autó karbantartás,
* tevékenységnapló vezetése.

Közvetlen kapcsolatot tartok még fent Kunfehértó Önkormányzat Hivatal dolgozóival, az iskolával, és óvodával, s természetesen a lakossággal. Részt veszek a jelzőrendszeres házi segítségnyújtásban is, melyben feladatom az egyedül élő, idős, beteg emberek segélyhívása esetén az ügyeletes gondozó helyszínre való jutását biztosítani.

A munkámhoz elengedhetetlen a segítőkészség, tapintatos udvarias magatartás, bizalom. A külterületen és belterületen élők bizalommal fordulnak a szolgálathoz és veszik azt igénybe. A tanyagondnoki szolgálatnak az ott élő, segítségre szoruló lakosság életkörülményeinek javítása a feladata, ennek érdekében mindent megteszek. A tanyagondnokok éves továbbképzésein, melyek kötelezőek, mindig részt veszek, ezáltal is fejlesztem ismereteimet.

Kunfehértó 2017. április 19.

Az előterjesztést készítette:

|  |
| --- |
| Horváth István |